Sklep Komisije

z dne 20. maja 2003

o začasni prekinitvi preiskovalnega postopka v zvezi s trgovinskimi ovirami, ki jih predstavlja trgovinska praksa Republike Kolumbije pri uvozu motornih vozil

(2003/421/ES)

KOMISIJA EVROPSKIH SKUPNOSTI JE -

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 3286/94 z dne 22. decembra 1994 o določitvi postopkov Skupnosti na področju skupne trgovinske politike za zagotovitev izvrševanja pravic Skupnosti po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije [1], kakor je bila nazadnje spremenjena z Uredbo (ES) št. 356/95 [2], in zlasti člena 11(2) Uredbe,

ob upoštevanju naslednjega:

(1) 7. julija 2000 je Volkswagen AG vložil pritožbo na podlagi člena 4 Uredbe (ES) št. 3286/94 (v nadaljnjem besedilu "Uredba").

(2) Volkswagen AG je trdil, da izvoz motornih vozil iz Skupnosti v Republiko Kolumbijo otežuje trgovinska ovira v smislu člena 2(1) Uredbe.

(3) Domnevno trgovinsko oviro predstavlja splošno kolumbijsko davčno pravo iz leta 1996 (v spremenjeni obliki) (Estatuto Tributario), ki za namene uporabe DDV razlikuje med vozili, sestavljenimi ali izdelanimi v Kolumbiji, in vozili, izdelanimi ali sestavljenimi izven Kolumbije. V skladu s tem pravom so vozila iz kategorije do 1 400 cm3, ki se izdelajo ali sestavijo v Kolumbiji, podvržena 20 % stopnji DDV v primerjavi s 35 % stopnjo DDV za uvožene avtomobile.

(4) Komisija je po posvetovanju s Svetovalnim odborom, ustanovljenim z omenjeno Uredbo, sklenila, da pritožba vsebuje zadostne dokaze, ki upravičujejo začetek preiskovalnega postopka. Zaradi tega se je 18. avgusta 2000 [3] začel preiskovalni postopek.

(5) Preiskava je zagotovila zadostne dokaze za ugotovitev:

da je Republika Kolumbija kršila svoje obveznosti, ki izhajajo iz člena III.2 GATT 1994. Zato se je praksa, ki jo je vlagatelj pritožbe spodbijal, izkazala kot trgovinska ovira v smislu člena 2(1) Uredbe o trgovinskih ovirah,

da ima zgoraj opisani diskriminatorni režim glede DDV, ki ga je Kolumbija uvedla za uvožene avtomobile, škodljive učinke na trgovino v smislu člena 2(4) Uredbe o trgovinskih ovirah.

(6) Na podlagi preiskovalnega postopka se je tako ugotovilo, da so v interesu Skupnosti potrebni ukrepi, ki bi odpravili škodljive učinke, nastale zaradi trgovinskih ovir, ki jih je ohranila Kolumbija.

(7) Da bi Skupnost lahko izvrševala svoje pravice na podlagi mednarodnih pravil trgovanja, se je zdelo primerno, da se skupaj s Kolumbijo preuči možnost prijateljske rešitve, pri čemer so se upoštevale tudi težke politične in gospodarske razmere v Kolumbiji.

(8) Decembra 2001 sta Evropska Komisija in Kolumbija sklenili dogovor, na podlagi katerega se je Kolumbija obvezala, da ne bo povečala obstoječe davčne razlike v zvezi z uvoženimi avtomobili iz kategorije do 1 400 cm3 in da bo s 1. julijem 2005 ukinila zgoraj omenjene razlike glede DDV. Pod temi pogoji se je Komisija obvezala, da ne bo sprožila postopka WTO za reševanje sporov v zvezi z ukrepi, ki jih zajema preiskava na podlagi Uredbe o trgovinskih ovirah. Dogovor navaja, da se z njim ne posega v pravni status Evropske skupnosti in Kolumbije.

(9) Dogovor določa, da bo Komisija začasno prekinila preiskovalni postopek v zvezi s to zadevo, takoj ko Kolumbijski parlament sprejme zakonodajo za izvajanje sporazuma.

(10) Kolumbijska Vlada je 20. maja 2002 predstavila Kolumbijskemu parlamentu zakonski osnutek o zagotovitvi zgoraj omenjene postopne odprave razlik glede DDV, ki je bil sprejet 27. decembra 2002.

(11) Preiskovalni postopek bi se zato moral začasno prekiniti.

(12) Ukrepi, predvideni s tem sklepom, so v skladu z mnenjem Svetovalnega odbora, ustanovljenega z Uredbo -

SKLENILA:

Edini člen

Preiskovalni postopek v zvezi s trgovinskimi ovirami, ki jih predstavlja trgovinska praksa Kolumbije pri uvozu motornih vozil in ki se je začel 18. avgusta 2000, se začasno prekine.

V Bruslju, 20. maja 2003

Za Komisijo

Pascal Lamy

Član Komisije

[1] UL L 349, 31.12.1994, str. 71.

[2] UL L 41, 23.2.1995, str. 3.

[3] UL C 236, 18.8.2000, str. 4.